Dowe man vermoor meisie, sny eie keel af | Netwerk24
Dowe man vermoor meisie, sny eie keel af
Deur Rick Marais 09 Oktober 2018 11:22
'n 22-Jarige dowe man het Dinsdag in die vroeë oggendure eers sy meisie vermoor en toe sy eie lewe geneem deur sy keel af te sny in Worcester.
Die jong man, Mnedi Mzimelo, is dieselfde jong man waaroor Standard in Julie berig het wat beweer het hy is deur die polisie in sy koshuiskamer aangerand. Standard verneem betroubaar hy is sowat 'n maand gelede geskors weens gedragsprobleme.
Die polisie se forensiese span staan vroegoggend by die Nasionale Insitituut vir Dowes waar 'n jong man sy meisie vermoor het en toe selfmoord gepleeg het. Foto: Rick Marais
Die voorval het omstreeks 04:30 by die Nasionale Instituut vir die Dowes (NID)-opleidingseenheid se meisieskoshuis plaasgevind.
“Die man het sy keel afgesny en sy eie lewe geneem nadat hy sy meisie se lewe geneem het. ? Saak van moord word ondersoek en 'n geregtelike doodsondersoek is geopen,” sê kapt. Lindikhaya Mkhontwana, Worcester se polisiewoordvoerder.
Natale Roelofse, NID se ontwikkelingshoof en programdirekteur, het bevestig 'n saak van moord en selfmoord word deur die polisie ondersoek na die voorval.
“Albei se ouers is reeds in kennis gestel en personeel en medestudente by die opleidingseenheid ontvang reeds traumaberading. Ons NID-kampusgemeenskap is geskok deur die voorval en ons harte gaan uit na die familie en vriende van die twee persone wat hul lewens verloor het,” sê Roelofse.
Lees meer in Donderdag se Standard.